ราคาทองปิดลบ ตลาดวิตกเฟดขึ้นดบ.หลังข้อมูลแรงงานสหรัฐฯแข็งแกร่ง
สัญญาทองคำตลาดนิวยอร์กปิดลบเมื่อคืนนี้ (2 มิ.ย.) เนื่องจากนักลงทุนวิตกกังวลว่าเฟดอาจจะปรับขึ้นอัตราดอกเบี้ยในการประชุมเดือนนี้ หลังจากสหรัฐเปิดเผยข้อมูลแรงงานที่สดใส รวมทั้งนายโรเบิร์ต แคปแลน ประธานเฟด สาขาดัลลัส ที่ออกมาสนับสนุนให้เฟดปรับขึ้นอัตราดอกเบี้ยในระยะเวลาอันใกล้นี้
3 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 2.10 ดอลลาร์ หรือ 0.17% ปิด (2 มิ.ย.) ที่ระดับ 1,212.60 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 9.80 เซนต์ หรือ 0.62% ปิดที่ 16.025 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 11.8 ดอลลาร์ หรือ 1.21% ปิดที่ 960.10 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 12.30 ดอลลาร์ หรือ 2.3% ปิดที่ 534.45 ดอลลาร์/ออนซ์
สัญญาทองคำปิดตลาดอ่อนแรงลงเนื่องจากนักลงทุนวิตกกังวลว่า ข้อมูลแรงงานที่แข็งแกร่งของสหรัฐอาจผลักดันให้ธนาคารกลางสหรัฐ (FED) ปรับขึ้นอัตราดอกเบี้ยในการประชุมเดือนนี้ โดยเมื่อช่วงค่ำวานนี้ตามเวลาไทย กระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 1,000 ราย สู่ระดับ 267,000 รายในสัปดาห์ที่สิ้นสุดวันที่ 28 พ.ค. ซึ่งสวนทางกับที่นักวิเคราะห์คาดว่าจะเพิ่มขึ้นสู่ระดับ 270,000 ราย
ขณะที่ ADP เปิดเผยว่า การจ้างงานของภาคเอกชนสหรัฐประจำเดือนพ.ค.เพิ่มขึ้น 173,000 ตำแหน่ง โดยภาคบริการมีการจ้างงานเพิ่มขึ้น 175,000 ตำแหน่งในเดือนพ.ค. ส่วนภาคการผลิตมีการจ้างงานลดลง 2,000 ตำแหน่ง
นอกจากนี้ ตลาดทองคำยังได้รับแรงกดดันหลังจากนายโรเบิร์ต แคปแลน ประธานเฟดสาขาดัลลัสกล่าวว่า เฟดควรปรับขึ้นอัตราดอกเบี้ยในไม่ช้า เนื่องจากเศรษฐกิจกำลังมีการปรับตัวเข้าใกล้ภาวะการจ้างงานเต็มที่ โดยนายแคปแลนสนับสนุนให้เฟดปรับขึ้นอัตราดอกเบี้ยอย่างเร็วที่สุดในเดือนมิ.ย.หรือก.ค.นี้ หากตัวเลขเศรษฐกิจสหรัฐมีความแข็งแกร่งตามที่เขาคาดไว้